
A szent kenethozó asszonynak és társapostolnak, Mária Magdolnának emléke.
A kedd esti alkonyati zsolozsmán
„Uram, tehozzád...” után 
7. hang
Téged felszögeztek a fára, * hogy a halált visszaszorítsd a fával. *’ Urunk, dicsőség néked!
A megvesszőztetést magadra vállaltad önként, * hogy az emberiséget megszabadítsd a szolgaságból. *’ Irgalmas Urunk, dicsőség néked!
Keresztfával meggyógyítottad a fa keménységét, * és az embereknek a Paradicsomot megnyitottad. *’ Urunk, dicsőség néked!
1. hang. Minta: Dicséretes vértanúk...
Kenetet vittél a sírba tett Krisztusnak, * aki életet lehel minden halottba, * s elsőnek láttad meg őt, isteni ihletésű Mária, * és leborultál elé könnyezve. * Esedezzél, hogy lelkünk elnyerje *’ a békességet és a nagy irgalmat!
Mikor megláttad a keresztre szögezett Krisztust, * fölzokogtál, Magdolna, és így kiáltottál: * Mit kell látnom, miként hal meg az élet? * A teremtés, ezt látva, megrendült, * a csillagok elhomályosultak. * Esedezzél, hogy lelkünk elnyerje *’ a békességet és a nagy irgalmat!
A Teremtővel együtt eltöltött idő alatt * teltél be sok bölcsességgel és ismerettel, * dicsőséges Mária, * az ő szenvedését és lealázkodását * hirdetted a népeknek, minden dicséretre méltó.* Esedezzél, hogy lelkünk elnyerje *’ a békességet és a nagy irgalmat!
Dicsőség... 6. hang
Elsőnek láttad, Mária Magdolna, * a javak első forrásának, * a mi természetünk könyörületes átistenítőjének * isteni föltámadását, * első örömhirdetőjévé lettél, s az apostolokhoz így kiáltottál: * Vessétek el a szomorúságot, * öltsetek magatokra vidámságot! * Jertek, s lássátok a föltámadt Krisztust, *’ ki megadja a világnak a nagy irgalmat! 
Most és… 
Mikor a Legszentebb Szűz látta, * hogy te a kereszten függsz, * anyai fájdalmában könnyek között kiáltá: * Fiam és Istenem, * legédesebb szülöttem, *’ miért szenveded a gyalázatot?
Előverses sztihirák 
8. hang. Minta: Ó megdöbbentő csoda!
A megjelent Krisztus nyomdokait követted, szentéletű anya. * Őt egyenes lélekkel buzgón szolgáltad, kenethozó, * s még halálában sem hagytad el, * hanem hozzá járultál, * és kenetet vittél neki, részvéttel könnyezve, hírneves! *’ Azért magasztaljuk a te szent emlékedet.
Elővers: Egész földre elhat az ő szózatuk, és a földkerekség határaira igéjük.
Fényesen tündöklő Mária! * Látni akartad a sírban fekvő, halott Életet, * éjszaka odamentél és az angyaloktól ezt hallottad: * Föltámadt Krisztus, miként előre megmondta. * Ekkor elsiettél, hogy megmondd ezt a tanítványoknak, * és kivetetted lelkedből a szomorúságot, ó szent, *’ és a sírás helyett kimondhatatlan örömmel teltél be. 
Elővers: Csodálatos az Isten, Izrael Istene, az ő szentjeiben.
Ma, a te emlékünnepeden * örvendezünk, mi, hívek, Kenethozó! * Dicsőítjük most a téged megdicsőítő, jóságos Urat. * Esedezzél hozzá szüntelenül, szentéletű, * hogy mi is elnyerjük az örök dicsőséget és a szentek fényességét, *’ hiszen te mindenkor bátran folyamodhatsz hozzá, Istenben boldog!
Dicsőség... 8. hang
Krisztus Istennek, ki túláradó jóindulattal * önként magára vállalta az én koldusszegénységemet, * híven szolgált mint tanítvány, Mária Magdolna. * Mikor meglátta keresztre feszíttetve, majd pedig sírba zártan, * könnyezve így kiáltott: * Ó, mily megdöbbentő látvány! * A holtakat megelevenítő hogyan kerülhet a holtak közé? * Milyen illatos kenetet vigyek annak, * aki megszabadított engem a gonosz szellemek bűzétől? * Mily könnyet ontsak annak, * aki megszüntette az én ősanyám könnyeit? * Ám a mindenség Királya * mint a Paradicsomkert őre megjelenik, * szavának harmatával megszünteti a könnyek tüzét, * és így szól hozzá: * Menj el az én testvéreimhez, * és hirdesd nekik az örömhírt: * Fölmegyek az én Atyámhoz és a ti Atyátokhoz, * az én Istenemhez és a ti Istenetekhez, *’ hogy megadjam a világnak a nagy irgalmat.
Most és... 
Midőn a Bárányka meglátta a Bárányt, * kit engedelmével keresztre feszítettek, * anyai bánatával jajongva felkiáltott: * Fiam, miféle csodálatos látvány ez? * Te az Úr, ki mindenkinek életet adsz, * hogyan halhatsz meg Hosszútürelmű, halhatatlanságot adva az embereknek? *’ Dicsőítem, Istenem, a te nagy lealázkodásodat.
Tropár(ok)
1. hang
Az érettünk Szűztől született Krisztust követted, * dicsőséges Mária Magdolna, * az ő igazságait és törvényeit megtartván. * Azért ma, a te legszentebb emlékedet ünnepelvén, *’ híven magasztalunk és szeretettel dicsőítünk.
Dicsőség... most és...
A Te közbenjárásodat bírván, Tisztaságos, * s imáid által a rosszaságtól megmenekedvén, * Fiad keresztje által mindenütt megerősíttetve, * mindannyian, amint meg is illet, *’ áhítattal magasztalunk.
